Foto: FAH

MINISTAR pravosuđa Orsat Miljenić potvrdio je da će Hrvatska uskoro zatražiti izručenje još jednog australskog državljana, a iako nije otkrio njegov identitet radi se o Predragu Japraninu, rođenom Siščaninu koji se od 2000. nalazi u Australiji, a osumnjičen je za ratni zločin protiv hrvatskih civila na petrinjskom području 1991.



"Ministarstvo će čim dobije odgovarajući materijal sa Županijskog suda u Zagrebu odmah zatražiti izručenje", kazao je Miljenić novinarima ispred sjedišta hrvatske Vlade.



U državnom odvjetništvu Hini je prošlog srpnja potvrđeno je da je Japranin optužen za ratni zločin jer je 5. studenog 1991. zajedno s još jednim nepoznatim pripadnikom srpskih vojnih formacija iz kuće Kristine Šiftar odveo Marijana Šiftara i Milana Krnjaića te ih, zajedno s Brankom Kovačevićem kojega su odveli s njive, u šumi ubili vatrenim oružjem iz neposredne blizine. Suđenje u odsutnosti najprije mu je počelo u Sisku, a u međuvremenu je prebačeno na zagrebački Županijski sud.



Pripadnik Vojske srpske krajine



Japranin je 2000. stigao u Australiju i tamo stekao državljanstvo. Živi u Melbournu u tamošnjim je medijima izjavio da odbacije sve optužbe te da nikada nije bio pripadnik jedinica pobunjenih Srba. Međutim, u dokumentaciji koji su pobunjeni Srbi ostavili iza sebe 1995. Japranin se navodi kao pripadnik jedinice tzv. Vojske srpske krajine.



Nakon rata, protiv Japranina je hrvatsko pravosuđe podiglo optužnicu i zahtjev za uhićenjem. Sud u Zagrebu je 2012. ponovo zatražio njegov pritvor i suđenje.



Ministarstvo pravosuđa ranije je kazalo da izručenje Predraga Japranina neće tražiti prije konačne odluke o izručenju Dragana Vasiljkovića, poznatog i kao kapetan Dragan, koji je prvi australski državljanin izručen zbog ratnog zločina.



Australija je Vasiljkovića izručila nakon gotovo desetogodišnjeg ekstradicijskog postupka, a krajem prošlog tjedna priveden je pred splitsko Županijsko državno odvjetništvo gdje je negirao optužbe i nije želio iznositi obranu.